Document ID: /roh_data/filtered/fineweb-2-filterrobots_roh.jsonl.gz/5868

Participants a la discussiun:
- Andrea Veraguth, dirigenta dal chor viril Breil
- Stefan Demarmels, dirigent da la musica instrumentala da Salouf Mon Stierva ed era il chor masdo Stierva Mon Salouf
Daco fan tuts concert la primavaira?
Pli baud sa drizzavan ins suenter ils purs. Il november avevan els peda da chantar e sin la primavaira stueva l'onn da chant esser a fin. Ozendi èn las persunas occupadas cun autras chaussas, uschia ch'igl è grev da rumper il schema.
I dovra in temp da bajegiar si la vusch. I n'è betg mo il trenament da las chanzuns. Sch'ins na chanta betg regularmain, patescha la vusch. Cun ina pausa da stad è quai pli difficil.
Tge è in concert attractiv?
Adina variar in pau - quai è forsa il misteri d'in concert attractiv. E da passentar suenter concert intginas bellas uras da cumpagnia, quai è era fitg impurtant.
Jau na chapesch betg la discussiun davart la lunghezza dals concerts. Jau pens che la glieud vegn per tadlar e guardar la musica. Per mai po in concert cuzzar fin in'ura e mesa.
Da la preparaziun fin al concert
Jau hai fatg bunas experientschas da far il champ da chant (prova intensiva durant in di) dus fin in mais a mez avant il concert. Lura han ins anc avunda peda suenter da lavurar vid las chanzuns.
Quindesch dis, trais emnas avant il concert datti ina fora tar ils musicants, lura èsi da motivar els per il concert.
Ir a concert - mussar preschientscha
Cun guardar co ils auters fan - oravant tut ils dirigents - emprend'ins ina massa. Jau mon a concerts per ma laschar inspirar da las persunas che sa preschentan e da la musica.
Jau mon a moda spontana a concerts. Quai dependa era da la situaziun e dal temp. Lura guard jau en il Fegl Uffizial nua ch'ì vegn dà gist concert e tge ch'interessescha mai e lura mon jau.
RR actualitad 07:00